DECRETO 75/2005, do 21 de abril, polo que se acorda a creación da Academia de Ciencias Veterinarias de Galicia.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 25/04/2005

O Estatuto de autonomía para Galicia, no seu artigo 27, punto 19, atribúe aos poderes públicos de Galicia o fomento da cultura e da investigación en Galicia, sen prexuízo do establecido no artigo 149.2º da Constitución. A fin de proceder ao exercicio efectivo das anteriores competencias e tendo en conta a importante labor que o fomento da cultura e da investigación realizan as academias, estas foron obxecto de regulación polo Decreto 373/2003, do 16 de outubro, sobre asunción por parte da Comunidade Autónoma de Galicia das funcións en materia de academias e a súa asignación a diversos departamentos da Xunta de Galicia e o Decreto 392/2003, do 23 de outubro, polo que se regula o exercicio pola Comunidade Autónoma de Galicia das competencias en materia de academias de Galicia.
A Consellería da Presidencia, Relacións Institucionais e Administración Pública a través da Orde do 8 de abril de 2005 desenvolve o Decreto 392/2003, do 23 de outubro, no referente á creación das academias de Galicia e o seu rexistro xeral, así como o procedemento de inscrición nel.
Presentada por José Luis Benedito Castellote e outros solicitude na que manifestan a súa vontade de constitución, creación e inscrición no Rexistro Xeral de Academias de Galicia da Academia de Ciencias Veterinarias de Galicia e examinados os estatutos e demais documentación presentada.
Na súa virude, por proposta do conselleiro da Presidencia, Relacións Institucionais e Administración Pública e logo de deliberación do Consello da Xunta de Galicia, na súa reunión do día vinte e un de abril de dous mil cinco,
DISPOÑO:
Artigo 1º
Créase a Academia de Ciencias Veterinarias de Galicia que se rexerá polos estatutos que figuran como anexo a este decreto.
Artigo 2º
A Academia de Ciencias Veterinarias de Galicia queda adscrita á Consellería da Presidencia, Relacións Institucionais e Administración Pública.
Disposicións derradeiras
Primeira.-Facúltase o conselleiro da Presidencia, Relacións Institucionais e Administración Pública para que, no ámbito das súas competencias, dite as disposicións necesarias para o cumprimento do establecido neste decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e un de abril de dous mil cinco.
Manuel Fraga Iribarne
Presidente
Jaime Pita Varela
Conselleiro da Presidencia, Relacións
Institucionais e Administración Pública
Estatutos da Academia de Ciencias
Veterinarias de Galicia
TÍTULO I
Denominación, fins, enderezo e adscrición
Artigo 1º
A Academia de Ciencias Veterinarias de Galicia é unha corporación científica de ámbito galego, con personalidade xurídica propia.
Artigo 2º
O emblema da Academia de Ciencias Veterinarias de Galicia está formado polo escudo de Galicia, sobre un bastón e un áspide, todo iso orlado con ramas de loureiro, rodeado a su vez pola lenda Academia de Ciencias Veterinarias de Galicia.
O estandarte e/ou baldaquino figurará no mencionado emblema, sobre fondo verde.
Artigo 3º
A Academia de Ciencias Veterinarias de Galicia ten como fins:
a) Contribuír ao fomento e desenvolvemento das ciencias veterinarias.
b) Actuar como entidade científica e consultiva para a coordinación intra e interprofesional, así como cos distintos estamentos da Administración.
c) Establecer e impulsar as relacións de reciprocidade en colaboración con entidades análogas nacionais e estranxeiras.
d) Organizar reunións científicas e colaborar en cantos actos culturais teñan relación coas actividades da Academia.
e) Emitir informes para as distintas administracións e outras entidades de carácter público e cultural.
f) Establecer criterios e interpretacións de carácter científico, técnico, sanitario, docente ou de información ante problemas de competencia veterinaria que se lle presenten á sociedade galega.
Artigo 4º
A Academia de Ciencias Veterinarias de Galicia ten o seu enderezo social na avenida de Lugo 237 entresolo, 15703 Santiago de Compostela (A Coruña).
Artigo 5º
A Academia de Ciencias Veterinarias de Galicia quedará adscrita ao departamento que sinale o Consello de Goberno da Xunta de Galicia.
TÍTULO II
Organización da Academia
Artigo 6º
A Academia estará integrada por: académicos de número promotores-fundadores, de número, supernumerarios, de honra e correspondentes nacionais e estranxeiros.
Os órganos de goberno da Academia serán os seguintes: Xunta Plenaria e Xunta de Goberno.
A Academia estructúrarase en seccións e comisións, permanentes e temporais.
Artigo 7º.-Xunta Plenaria.
Estará integrada pola totalidade dos académicos. Só teñen dereito a voto os académicos de número.
Os acordos serán válidos, por maioría simple, cando, polo menos, se conte coa metade máis un dos votos dos académicos presentes. O voto por correo só será válido na primeira votación.
A Xunta Plenaria reunirase en sesión ordinaria ou extraordinaria. A sesión ordinaria celebrarase unha vez ao ano, convocada polo secretario xeral, por orde do presidente, para a aprobación do orzamento do curso seguinte e rendemento de contas, coa aprobación, se é o caso, das do curso pasado. Na Xunta Plenaria presentarase e aprobarase, se é o caso, a memoria anual de actividades e cantos asuntos de interese se presenten pola Xunta de Goberno ou veñan avalados por, polo meno, dez académicos de número para a súa inclusión na orde do día da sesión.
A Xunta Plenaria extraordinaria reunirase por petición de, polo menos, un tercio dos compoñentes desta ou da metade máis un dos membros da Xunta de Goberno.
Correspóndelle á Xunta Plenaria a adquisición ou alleamento dos bens patrimoniais, a modificación dos estatutos vixentes e cantos asuntos se consideren de especial interese.
Para a celebración de cualquera Xunta Plenaria (ordinaria e extraordinaria) requirirase, en primeira convocatoria, a asistencia da metade máis un dos compoñentes desta. A segunda convocatoria anunciarase con demora mínima de trinta minutos, en relación coa primera, e poderá celebrarse cando asistan polo menos, o presidente, o secretario e tres académicos de número.
Os acordos da Xunta Plenaria, que serán vinculantes, só poderán modificarse notra xunta, convocada para o efecto e nun prazo non inferior aos seis meses.
As funcións da Xunta Plenaria serán as seguintes:
1. Elección, mediante sufraxio, dos académicos de número, de honra, correspondentes nacionais e estranxeiros.
2. Elección, mediante sufraxio, dos membros elixibles que compoñerán a Xunta de Goberno, de entre os académicos de número.
3. Tomar acordos en relación coa funcionalidade das diferentes seccións.
4. Referendar, se é o caso, os acordos das distintas seccións.
5. Entender e tramitar as mocións de censura que puideran presentarse aos membros da Xunta de Goberno.
Artigo 8º.-Xunta de Goberno.
A Xunta de Goberno representará á Academia en todo o que refire ao seu goberno interior, así como nas relacións con entes extra académicos, co encargo da execución dos acordos válidos, tomados na Xunta Plenaria.
Estará composta por un presidente, un vicepresidente, un secretario xeral, un secretario de actas, un tesoreiro, un bibliotecario e dous vogais.
Para ser membro da Xunta de Goberno será preciso ser académico de número.
A duración do mandato da Xunta de Goberno será de catro anos, reelixibles por unha soa vez consecutiva.
Así mesmo poderá cesar calquera dos membros da Xunta de Goberno como consecuencia do voto de censura que se considera no artigo anterior. Neste caso, a vacante producida será cuberta de inmediato coa obriga de cesar cando lle correspondera ao cargo representado.
As funcións da Xunta de Goberno son as seguintes:
1. Cumprir e facer cumprir o disposto nos estatutos da Academia, así como os acordos da Xunta Plenaria.
2. Resolver, por si mesma, canto se refira ao goberno interior e administración da Academia.
3. Dirixir e coordinar as relacións entre a Academia e outras entidades e organismos nacionais ou estranxeiros.
4. Elaborar os orzamentos anuais de ingresos e gastos, así como a xustificación económica do curso anterior, que deberán ser aprobados na Xunta Plenaria, logo de inclusión na orde do día correspondente.
5. Constituír as comisións que se consideren necesarias, co acordo previo da Xunta Plenaria.
6. Conocer e informar de todos os asuntos que vaian a ser tratados na Xunta Plenaria.
7. Asumir a competencia residual.
Todos os acordos da Xunta de Goberno serán adoptados pola maioría simple de votos, co voto de calidade do presidente.
Artigo 9º.-Do presidente.
Serán funciones do presidente da Academia as seguintes:
1. Presidir a totalidade dos actos que organice a Academia, así como as xuntas.
2. Ordenar as correspondentes convocatorias, logo de preparación, co secretario xeral, da orde do día.
3. Solicitar e ordenar a confección de cantos estudos e informes sexan precisos para o bo desenvolvemento das actividades da Academia, seccións e comisións, no ámbito das súas competencias específicas.
4. Visar as actas das diferentes sesión da totalidade dos órganos de goberno da Academia.
5. Referendar, coa súa sinatura, os nomeamentos de todos os académicos.
6. Representar á Academia en todo os actos e xestións que así o requiran.
7. Cumprir e facer cumprir, en todos os seus termos, os presentes estatutos, así como os acordos dos órganos de goberno da Academia e, nos casos non previstos e urxentes, adoptar con carácter provisorio as decisións oportunas para o boa orde e o bo goberno da Academia, ata que non se poida reunir a Xunta de Goberno, á que lle dará conta detallada do asunto e a resolución provisoria adoptada.
8. Asinar mancomunadamente co secretario xeral e co tesoureiro, os documentos xustificativos da tesouraría.
Artigo 10º.-Do vicepresidente.
O vicepresidente ten por funcións:
1. Substituír o presidente nos períodos de ausencia, enfermidade ou por delegación.
2. En substitución da vacante da presidencia, o vicepresidente ocupará a presidencia en funcións, ata que se proceda á elección regulamentaria daquel, nun prazo máximo de catro meses.
Artigo 11º.-Do secretario xeral.
O secretario xeral terá as seguintes atribucións e funcións:
1. Convocar, por orde do presidente, as sesións da totalidade dos órganos de goberno da Academia.
2. Organizar as sesións académicas e cantos actos teñan a súa orixe nos acordos dos diferentes órganos de goberno da Academia.
3. Actuar nas sesións das distintas xuntas das que forma parte, e certificar coa súa sinatura a veracidade das actas, cos acordos que nelas figuren.
4. Responsabilizarse dos escrutinios correspondentes ás votacións que se efectúen nos órganos de goberno da Academia.
5. Tramitar, a través da secretaría ao seu cargo, a totalidade dos asuntos relacionados coa súa área de influencia.
6. Abrir e ordenar a posterior distribución da totalidade da correspondencia da Academia, en función do seu contido.
7. Redactar a memoria anual das actividades da Academia, a partir da información subministrada polas diferentes seccións, comisións e órganos de goberno.
8. Expedir, e certificar coa súa sinatura, cantos documentos se produzan na área de competencia da Secretaría Xeral.
9. Gardar e custodiar a documentación oficial da Academia, libros de actas, arquivos, ficheiros, selos e troqueis, así como as medallas correspondentes ás prazas vacantes de académicos.
10. Ser responsable do personal administrativo e de servizos da Academia, así como do réxime interior desta.
11. Asinar mancomunadamente co presidente e co tesoureiro os documentos xustificativos de tesouraría.
Artigo 12º.-Do secretario de actas.
O secretario de actas, ademais de substituír o secretario xeral nas súas ausencias xustificadas, colaborará con este na confección das actas das sesións dos órganos de goberno da Academia e encargarase da súa transcrición aos libros oficiais correspondentes.
Artigo 13º.-Do tesoureiro.
O tesoureiro ten como misión fundamental administrar os fondos económicos da Academia.
Será o encargado de elaborar os orzamentos anuais de ingresos e gastos desta, así como de presentar á Xunta Plenaria, para a súa aprobación, se procede, o balance económico do curso anterior.
Estará ao cargo a responsabilidade da recadación, custodia e investimentos económicos da Academia, en mancomunidade de sinaturas co presidente e co secretario xeral.
Artigo 14º.-Do bibliotecario.
O bibliotecario terá ao seu cargo os fondos bibliográficos da corporación, así como do museo se o houber.
Así mesmo deberá realizar as funcións de catalogación, clasificación e difusión dos fondos bibliográficos, na súa dobre vertente de información e documentación científica.
Dará o máximo relevo a cantas publicacións, discusións, relatorios, etc., teñan lugar no campo profesional, sempre baixo as directrices que marque a Xunta de Goberno.
Como responsable dos fondos bibliográficos da Academia, fixará, de acordo coa Xunta de Goberno, as condicións e horarios para consultar eses fondos, e terá ao seu cargo o persoal e os medios físicos que se lle atribúan.
Artigo 15º.-Dos vogais.
Ningún dos vogais que integran a Xunta de Goberno terá cargo específico nesta e realizarán aquelas funcións que lles encomende a Xunta de Goberno.
A súa representación na Xunta de Goberno non é delegable.
Artigo 16º.-Seccións.
A Academia das Ciencias Veterinarias de Galicia contará coas seguintes seccións:
1. Ciencias básicas, comprende: anatomía, embrioloxía, histoloxía, biofísica, bioestatística, bioloxía, bioquímica, experimentación e protección animal, fisioloxía, microbioloxía e inmunoloxía, parasitoloxía e zooloxía.
2. Medicina veterinaria, comprende: patoloxía (xeral, infecciosa, médica, parasitaria e cirúrxica), cirurxía, propedeútica clínica, epidemioloxía, histopatoloxía, anatomía patolóxica, farmacoloxía, terapéutica e toxicoloxía.
3. Zootecnia, comprende: produción animal, alimentación, economía agraria, etnoloxía, xenética, identificación animal, instalacións e proxectos gandeiros, reprodución animal (fisioloxía e patoloxía), mellora gandeira, etoloxía e benestar animal.
4. Veterinaria de saúde pública, comprende: biotecnoloxía, bromatoloxía, contaminación e saneamento ambiental, educación sanitaria, produción, tecnoloxía e hixiene dos alimentos, zoonoses e seguridade alimentaria.
5. Veterinaria legal.
6. Historia da veterinaria.
Ao fronte de cada sección haberá un presidente e un secretario, que serán elixidos por maioría simple de entre os membros que a integren. A elección deberá ser refrendada pola Xunta Plenaria. O secretario xeral da Academia, en razón do seu cargo, formará parte de todas as seccións.
As seccións terán ao seu cargo:
a) O estudo dos temas científicos que lles correspondan, así como os que lle encomende a Xunta de Goberno a través do secretario xeral.
b) A selección, no ámbito da súa competencia, dos temas específicos para a convocatoria dos premios que a Academia poida establecer.
c) A emisión de informes preceptivos en relación coas memorias, traballos ou discursos de ingreso que se presentaran.
d) A elaboración de informes sobre temas específicos das súas respectivas competencias, co fin de establecer criterios, conceptos e recomendacións no ámbito da Administración do Estado, da universidade e das organizacións profesionais.
Artigo 17º.-Comisións.
Poderanse constituír comisións especiais co obxecto de estudar temas puntuais.
Artigo 18º
As seccións e comisións reuniranse, no ámbito das súas competencias, cantas veces sexa necesario, por proposta dos respectivos presidentes ou por petición da maioría simple dos seus compoñentes.
Os acordos destas, no caso de necesidade, tomaranse mediante votación secreta e por maioría simple.
Será preceptivo que antes de pronunciarse a Xunta Plenaria sobre calquera asunto relacionado coa competencia específica das seccións e comisións, sexa oído o informe-ditame que deberá ser presentado á Xunta polo académico relator e que deberá levar a conformidade do presidente da correspondente sección ou comisión.
Artigo 19º.-Académicos.
Segundo preceptúa o artigo 5º destes estatutos a Academia de Ciencias Veterinarias de Galicia estará integrada polos seguintes académicos:
* Académicos de número promotores-fundadores.
* Académicos de número.
* Académicos supernumerarios.
* Académicos de honra.
* Académicos correspondentes nacionais.
* Académicos correspondentes estranxeiros.
Artigo 20º.-Dereitos e deberes dos académicos.
1. Dereitos.
Os académicos da Academia de Ciencias Veterinarias de Galicia terán o tratamento de ilustrísimos señores, se por outras concesións non gozaran de tratamentos superiores.
2. Deberes.
Son deberes dos académicos:
* Cumprir os estatutos e os acordos da corporación; contribuír ao progreso da ciencia que cultiven; velar
polo prestixio da Academia; emitir informes, desempeñar comisións e efectuar os traballos científicos que se lle confíen; asistir ás xuntas e seccións as que sexan convocados e aceptar os cargos para os que foran elixidos, de non impedilo unha causa xustificada.
* Todos os académicos, cualquera que fora a súa condición, deberán remitir á Academia, con destino aos fondos bibliográficos desta, un exemplar das súas publicacións.
Artigo 21º.-Académicos de número promotores-fundadores e de número.
O núcleo fundamental da Academia de Ciencias Veterinarias de Galicia constitúeno 30 académicos de número, que deberán ser persoas de relevante prestixio científico, profesional ou personal, avaladas polos seus méritos, traballos profesionais e publicacións. De entre eles 8 son os promotores-fundadores, e ata 5, poderán ser designados entre os licenciados ou doutores en ciencias afíns ás ciencias veterinarias.
Os académicos de número deberán poseer con obrigatoriedade o título de licenciado en veterinaria e con preferencia o título de doutor en veterinaria, salvo naqueles que sexan designados na área das ciencias afíns, que serán licenciados ou doutores nas súas respectivas titulacións.
Todo académico de número poderá solicitar da Academia a súa pasaxe á situación de supernumerario, e deixar vacante o seu posto.
Entenderase que un académico de número opta pola pasaxe a supernumerario, e deixa vacante o seu posto, cando se dea nel, sen mediar algunha das causas que se precisan no parágrafo seguinte, calquera destas dúas situacións:
a) Non reunir, durante dous cursos seguidos, un mínimo do 70 por cento de asistencias ás sesións da Academia, requisito que poderá ser objecto de redución a xuízo desta cando o académico resida fóra de Galicia por razón do seu cargo.
b) Non ter desenvovido en sesión, ao longo de dous cursos seguidos, polo menos, un tema das ciencias veterinarias.
Son causas xustificadas cada unha das que exime da aplicación do parágrafo anterior, as seguintes:
a) Idade superior aos setenta e cinco anos.
b) Enfermidade impedinte de concorrencia ás sesións académicas.
c) Contar xa con máis de 100 asistencias ás sesións da Academia.
d) Desempeñar un alto cargo nalgunha das institucións ou administracións públicas.
e) Desempeñar unha representación diplomática ou exercer por un tempo definido unha función oficial ou unha actividade cultural no estranxeiro.
f) A forza maior ou motivos graves que estimar a Academia.
Artigo 22º.-Académicos de honra.
A Academia pode conferir o título de académico de honra a personalidades de recoñecido prestixio a nivel autonómico, nacional ou internacional que contribuíran, de forma eminente, ao desenvolvemento, ao fomento ou á protección das ciencias veterinarias.
Por proposta de tres académicos de número, a Xunta Plenaria, constituída para o efecto, coa convocatoria formal previa, poderá designar, por votación secreta ou maioría simple, académicos de honra ás personalidades que cumpran os requisitos anunciados no parágrafo anterior.
Artigo 23º.-Académicos correspondentes.
Poderán adquirir a condición de académicos correspondentes, tanto nacionais como estranxeiros, todos aqueles profesionais (veterinarios ou de ciencias afíns), que cumpran as condicións das convocatorias que realice a Xunta de Goberno da Academia.
Artigo 24º.-Requisitos para ser académico de número.
Para ser académico de número de la Academia de Ciencias Veterinarias de Galicia se require:
1. Ser español.
2. Estar en posesión do título de licenciado e/ou doutor en veterinaria ou en ciencias afíns, segundo corresponda a vacante anunciada.
3. Aportar un currículum vitae acorde co previsto no artigo 20º.
Artigo 25º.-Provisión das vacantes de académico de número.
A provisión das vacantes de académico de número axustarase á seguinte normativa:
1. Producida a vacante, a Xunta Plenaria acordará a convocatoria. Todas as vacantes serán anunciadas por seccións e, no caso de que non houber solicitudes en tres convocatorias, anunciaranse as vacantes con carácter xeral.
2. A convocatoria farase pública coa máxima difusión, con notificación desta aos señores académicos, membros da Xunta Plenaria.
3. Na convocatoria figurará expresamente o tempo límite para enviar á Secretaría da Academia cantos documentos acreditativos considere o candidato.
4. A solicitude deberá ir avalada pola sinatura de tres académicos de número.
5. A Secretaría Xeral, se é o caso, remitiralle ao presidente da sección correspondente a documentación dos candidatos.
No prazo máximo de trinta días naturais o presidente da mencionada sección enviaralle á Secretaría Xeral o informe correspondente, que será dado
a coñecer a todos os académicos antes de que se proceda á votación correspondente na Xunta Plenaria que se convoque para o efecto.
6. A votación que se realice efectuarase de acordo co sinalado no artigo 6º destes estatutos.
7. Para ser elixido académico de número en primeira votación requirirase acadar as dúas terceiras partes dos académicos que voten. Se ningún candidato obten votos suficientes, na mesma sesión procederase a unha segunda votación na que será elixido o candidato que obteña maioría simple.
8. No suposto de que ningún candidato obteña os votos necesarios na primeira ou na segunda votación, procederase, pola Secretaría Xeral, a anunciar de novo a provisión da vacante de acordo co sialado nestes estatutos.
9. O candidato elixido será proclamado, no mesmo acto, académico de número electo.
10. Para a toma de posesión da súa praza o académico de número electo deberá ler o seu discurso de ingreso no prazo dun ano, a partir da data na que reciba da Secretaría Xeral a comunicación da súa elección. Cando as circunstancias persoais o xustifiquen poderase prorrogar, como máximo, un ano máis o prazo para presentar o discurso de ingreso.
Artigo 26º
A Xunta de Goberno, de acordo co académico electo, indicará o académico de número encargado de contestarlle na sesión solemne que para o seu ingreso se celebre.
Unha vez celebrada a sesión de investidura, o académico acabado de nomear deberá adscribirse, como máximo, a dúas das seccións que figuran relacionadas no artigo 15º. Cando a convocatoria a unha vacante se efectúe a unha sección determinada, o académico que cubra esa vacante quedará adscrito a esa sección e, se o desexa, poderá figurar noutra sección máis.
TÍTULO III
Actividades da Academia
Artigo 27º
A Academia de Ciencias Veterinarias de Galicia celebrará sesións científicas ás que deben concurrir todos os académicos.
A Academia, a través da Xunta de Goberno, poderá convidar ás súas sesións todas aquelas persoas que puidesen presentar algún avance científico ou tecnolóxico dentro da área de influencia da Academia.
Nas ditas sesións científicas os académicos poderán ditar conferencias ou presentar comunicacións sobre temas específicos.
Artigo 28º
Todos os asuntos tratados na Xunta de Goberno ou na Xunta Plenaria terán o carácter de confiden
cial, polo que os académicos se deberán abster de facer públicos os acordos adoptados, así como as discusións previas que teñan lugar, sen autorización expresa do presidente da Academia.
Artigo 29º
A Academia celebrará unha sesión pública e solemne para inaugurar cada curso académico, así como as que sexan precisas para a recepción de novos académicos.
O curso académico comezará o primeiro día hábil do mes de xaneiro e a sesión inaugural celebrarase, cando sexa posible, ao longo do dito mes. Neste acto darase lectura á memoria de actividades do curso anterior e, se é o caso, ao programa de actividades previstas para o curso que se inaugura.
A continuación o académico de número a quen lle corresponda, por orde de antigüidade, procederá a dar lectura ao discurso de apertura, o cal non excederá de corenta e cinco minutos de duración.
Nesta mesma sesión procederase á concesión de bolsas, premios e honores que a Academia convocase.
As vacacións oficiais da Academia serán os meses de xullo e agosto, durante as cales só se despacharán asuntos de trámite.
Artigo 30º
Nas sesións de recepción e investidura dos novos académicos, o secretario xeral dará lectura aos acordos e á acta de nomeamento.
A continuación o presidente convidará, polo menos, un académico para que acompañe, ata o salón de sesións, o recipiendario, co obxecto de que proceda á lectura do seu discurso de ingreso.
Unha vez concluída a lectura do seu discurso, o presidente da Academia faralle entrega, ao novo académico, dos atributos (medallas e títulos) que lle confire o nomeamento.
Posteriormente o académico de número, designado para tal fin, procederá a dar lectura do discurso de contestación ao novo académico.
A sesión concluirá cunhas palabras do presidente da Academia.
Nas sesións inaugurais e de recepción e investidura dos novos académicos non se poderán pronunciar outros discursos, nin conferencias que non sexan as regulamentarias, nin discutir outros temas, nin tomar ningún tipo de acordo.
Como excepción, cando se trate de dar posesión do seu cargo aos académicos correspondentes (nacionais ou estranxeiros), poderase dar lectura a máis dun discurso.
Artigo 31º
As sesións públicas serán presididas polo presidente da Academia que, por ausencia xustificada, poderá ser substituído polo vicepresidente ou, no
seu defecto, polo académico de número máis antigo de entre estes no acto.
TÍTULO IV
Premios, bolsas e distincións
Artigo 32º
A Academia fixará, na Xunta Plenaria, por proposta da Xunta de Goberno, do presidente dalgunha das seccións ou da maioría simple da Xunta Plenaria, as características dos concursos para a concesión de premios, bolsas e/ou distincións, indicándose todos os seus pormenores de tramitación e adxudicación.
Aos mencionados concursos non poderán concorrer os académicos da Academia de Ciencias Veterinarias de Galicia.
Artigo 33º
Poderase convocar, coa periodicidade que acorde a Xunta Plenaria, o Premio da Academia de Ciencias Veterinarias de Galicia, que versará sobre un tema de carácter específico, relacionado coas ciencias veterinarias ou afíns.
Nesta convocatoria terase en conta o indicado no artigo 31º destes estatutos e os aspirantes deberán presentar a súa petición baixo a modalidade de sobre pechado con plica.
Os traballos presentados serán informados pola sección correspondente e os seleccionados concorrerán á sesión da Xunta Plenaria.
Para que haxa unha proposta requirirase, na primeira votación, maioría de dous terzos de votos dos académicos presentes e os enviados por correo, de acordo co expresado no artigo 6º destes estatutos. De non chegarse a un acordo procederase a unha segunda votación, na cal os acordos serán válidos por maioría simple dos académicos presentes.
No caso de que non se acaden acordos válidos nesta segunda votación, declararase deserto o premio, e procederase a unha nova convocatoria, se así se estima, para o curso seguinte.
TÍTULO V
Publicacións
Artigo 34º
A Academia poderá publicar, de acordo coas súas posibilidades económicas e coa periodicidade que coide conveniente, os anais da Academia, un boletín informativo, ou calquera outro tipo de publicación.
Nestas publicacións incluiranse os discursos, comunicacións, discusións, relatorios e documentos de interese para os académicos, así como resumos de carácter científico e/ou técnico que estime oportuno a Comisión de Publicacións e aqueles comunicados que, pola súa especial transcendencia, acorde a Xunta de Goberno e/ou a Xunta Plenaria.
A Comisión de Publicacións realizará as correccións de estilo pertinentes, revisará os traballos científicos, e acordará co autor ou autores as emendas necesarias para a súa correcta presentación, antes de proceder á confección das galeradas correspondentes.
TÍTULO VI
Réxime económico
Artigo 35º
Os fondos económicos da Academia estarán constituídos, de xeito principal:
a) Polos recursos propios.
b) Polas cantidades que se poidan asignar nos orzamentos da Comunidade Autónoma de Galicia, das administracións locais ou doutras administracións públicas para estes fíns.
c) Polos ingresos que se poidan producir polo traballo, estudos ou informes, por instancias de terceiros, así como pola venda de publicacións.
d) Polos procedentes de: donativos, herdanzas, legados ou subvencións que se ofrezan á Academia.
Artigo 36º
A Academia aplicará os seus fondos:
a) Ao pagamento das retribucións dos seus funcionarios e colaboradores que non sexan do cadro de persoal das administraciones públicas; ao das gratificacións que a Xunta de Goberno acorde para todos os seus funcionarios, así como os gastos de sostemento da Corporación (calefacción, luz, mobiliario, etc.).
b) A confección e a impresión das publicacións que acorde.
c) Aos gastos ocasionados polo cerimonial de ingreso dos académicos.
d) Ás compensacións que acorde a Xunta de Goberno ás personalidades científicas que sexan convidadas para dar conferencias.
Disposición derradeira
Única.-No hipotético caso de disolución, a adscrición do patrimonio social da Academia de Ciencias Veterinarias de Galicia aterase á normativa que, para casos similares, teña disposto a Xunta de Galicia.
José Luis Benedito Castellote
Presidente da Academia de Ciencias Veterinarias
de Galicia
Miguel Fernández Rodríguez
Secretario da Academia de Ciencias Veterinarias
de Galicia